Twee Spar-werkers, wag in hof vir moordDie drie verdagtes (Foto: Skermgreep eNCA Twitter) Twee werknemers van ŉ Spar in Carolina en ŉ veiligheidswag het vlugtig Maandag in die Carolina-streekshof in Mpumalanga verskyn op aanklagte van moord, aanranding met die doel om ernstig te beseer en ontvoering. William Viljoen (32), ŉ assistentbestuurder, Hannes Terblanche (29), ŉ ontvangsbestuurder, en Obi Nortjie (32), ŉ veiligheidswag, is verlede Vrydag in hegtenis geneem nadat hulle glo twee mans op 14 Augustus ontvoer en in ŉ stoorkamer in die Spar-winkel met ŉ ysterpyp aangerand het. Monica Nyuswa, woordvoerder van die Nasionale Vervolgingsgesag (NVG) in Mpumalanga, sê die twee mans, Thulani Sibanyoni (35) en Thabiso Sibanyoni (22), het glo ŉ kollega van die verdagtes in die Spar-winkel beledig waarna die verdagtes hulle na die stoorkamer geneem en aangerand het. Thulani is ná die voorval na die hospitaal geneem waar hy op 1 September aan sy beserings beswyk het. Volgens Nyuswa het die beskuldigdes hul borgtogaansoek laat vaar en is die saak tot 16 September uitgestel vir verdere ondersoek. Intrax Investments, die maatskappy wat die Spar in Carolina besit, het gesê die twee bestuurders is geskors. Mark Begley, die besturende direkteur van Intrax Investments, het gesê hulle is geskok oor die voorval en hartseer dat iemand gesterf het. “Ons sal aanhou om die polisie met hul ondersoek te help waar ons kan, asook die familie in hierdie moeilike tyd by te staan.” Die veiligheidsmaatskappy aan diens ten tyde van die voorval is intussen vervang. Begley het bevestig dat die winkel weer vandag heropen het nadat dit gister gesluit was as teken van respek en berou terwyl die begrafnis van die oorledene gehou is. “Intrax bevestig ná sy proaktiewe betrokkenheid by die gemeenskap en sy vinnige optrede om die betrokke personeellede te skors, die bestuur te vervang en die veiligheidsonderneming wat ten tyde van die voorval aan diens was, af te dank, het die gemeenskap ingestem dat daar geen beswaar sal wees teen die heropening van die winkel vandag nie.” Begley sê Intrax het geen verdere besonderhede oor die voorval nie en die senior bestuur is nie oor die voorval ingelig nadat dit plaasgevind het nie.